钦定古今图书集成/明伦汇编/官常典/第571卷 > 张元素
## 钦定古今图书集成/明伦汇编/官常典/第571卷 > 张元素

按《金史》本传：“元素，字子贞，与浩同。曾祖祖祐，父匡，仕
辽至节度使。元素初以荫得官，高永昌据辽阳，元素
在其中。斡鲁军至，乃开门出降，特授世袭铜州猛安。
天会间，历西上阁门使、客省使、东宫计司。天眷元年，
以静江军节度使知涿州，察廉最，进官一阶。皇子魏
王道济遥领中京，以元素为魏王府司提点，寻改镇”
西军节度使，迁东京路都转运使，改兴平军节度使。
正隆末年，天下盗起，元素发民夫增筑城郭，同僚谏
止之，不听。未几，寇掠邻郡皆无备，而兴平独安。世宗
即位，元素来见于东京，元素在东京，希海陵旨，言“世
宗尝取在官黄粮及摭其数事，至是来见，世宗一切
不问。”元素与李石力言宜早幸燕京，上深然之。迁户
部尚书，出镇定武，遂致仕，年八十四卒。元素厚而刚
毅，人畏惮之，往往以片纸署字其上，治疟疾辄愈，人
皆异之。